Sulaclah Mwe Ahkengan Ma Wo | Luhngse luhn God\nKom ac Sulaclah Fuhkah Mwe Ahkengan Wo\n“Oruh ma nuhkewa nuh ke wolacna luhn God.”—SIE CORINTH 10:31.\n1, 2. Sulaclah fuhkah kuht enenuh in oruh ke mwe ahkengan uh?\nSRIHKE petsacelah muh kom kang acpuhl na emwem se, na kom akihlenack lah kuluklac. Meac kom ac oruh? Kom ac kanglah acpuhl na fohn sacn wi pacna acn kuluklac kac an; kom ac tohllah acpuhl na fohn sacn; kuh kom ac suhpuhklah acn ma kuluklac kac an ac kanglah acn ma wo kac an. Piyac kac ma kom ac sulaclah uh?\n2 Mwe ahkengan uh kuh pac in luhmweyuck nuh ke acpuhl se inge. Kuhtuh pacl uh kom ac ke oruh sie kain in mwe ahkengan, tuhsruhktuh kom etuh lah inkaiyen mwe ahkengan ke pacl inge uh oacna fukunsahk ma kuluklac, mweyen ma inge ahkkahlwemye ke kain in ohiyen moul fohkfohk. Pwacnacng meac kom ac oruh? Kuhtuh mwet uh ac kuh in macnsiskuhnlah ma kuluk inge ac oruh na mwe ahkengan ma eltahl luhngse uh. Sahp, kuhtuh mwet uh ac tiacna oruh mwe ahkengan ke srihpen eltahl sruhnga in sun kuhtwena mwe sensen. Ac kuhtuh ac fahsr liki mwe ahkengan kuluk ac engankihn mwe ahkengan wo kuh nwacsnwacs ke kais kuhtuh pacl. Sulaclah fuhkah kom enenuh in oruh tuh kom in muhtana in luhngse luhn God?\n3. Meac kuht ac fah sramsramkihn ingena uh?\n3 Inkaiyacsr ac sulaclah ma se ahktolu an. Kuht akihlen lah kuht enenuh pac mwe ahkengan, tuhsruhktuh kuht luhngse in oruh kain in mwe ahkengan ma wo ac nwacsnwacs. Pwacnacng, kuht enenuh in nuhnkuh lah kuht ac etuh fuhkah fin mwe ahkengan se wo ac nwacsnwacs kuh tiac. Tuh ma se meet, lwelah kuht in sramsramkihn lah meac sulaclah lasr nuh ke mwe ahkengan uh ac kuh in oruh nuh ke alu lasr nuh sin Jeova.\n“ORUH MA NUHKEWA NUH KE WOLACNA LUHN GOD”\n4. Wuhlelah lasr uh ac kahsruh fuhkah sulaclah lasr nuh ke mwe ahkengan?\n4 Ke kuhtuh pacl somlah ah, sie mwet mahtuh suc bacptaislac ke yac 1946 el akihlen ac fahk: “Nga ahkfalye nga in oasr ke mwe sramsram nuh ke bacptais ac in lohng ahkwoyac, in muh oacna in nga pa bacptais uh.” Efuh? El ahkuhtweyac, “Ke nga ahkkweye wuhlelah luhk nuh sin Jeova, pa inge sie ma yohk ma oruh nga sruokyacna oaru luhk uh.” Wacngihn ahlohloh kac lah kom insese ke ma el fahk inge. Ke kom ahkacsmakihnye kom sifacna lah kom wuhlelah nuh sin Jeova muh kom ac orekmakihn moul lom nohfohn in kuhlwacnsuhpwacl, ma inge ac mokle kom in muhtweng. (Riti Ecclesiastes 5:4.) Kom fin nuhnkuh yohk ke wuhlelah lom an, ma inge ac ahkkweye nuhnak lom an ke orekma in luti uh ac oacyacpac ke ip nuhkewa ke moul lom an, wekuhnacng mwe ahkengan. Mwet sap Paul el lihksreni na kwacfe ma pwacye se inge ke pacl se el sihm nuh sin mwet Christian ke lwen lal ah: “Ke ma inge, kowos fin mongo kuh nihm, kuh kuhtwena ma kowos oruh, oruh ma nuhkewa nuh ke wolacna luhn God.”—Sie Corinth 10:31.\n5. Leviticus 22:18-20 kahsre kuht fuhkah in liye kahs in sensen ke Rome 12:1 inge?\n5 Ma nuhkewa kom oruh ke moul lom an kuhpahsr nuh ke alu lom nuh sin Jeova. Ke sie lwacta lal Paul nuh sin mwet Rome, el orekmakihn sie pohloh kahs ma yohk kalmeyac nuh sin mwet lili wiyacl uh. El kwacfeltahl: “Kowos in eiskowosyang sifacna nuh sin God oacna sie mwe kihsac moul ac muhtahl ac mwe ahkinsewowoyacl. Pa inge ohiyen alu pwacye ma fal kowos in oruh.” (Rome 12:1) Oasr ip pucspucs ke monum, pa nuh ke nuhnak lom, insiom, ac kuh lom. Ma inge nuhkewa kom orekmakihn in kuhlwacnsuhpuh God. (Mark 12:30) Paul el sramsramkihn kain in kuhlwacnsap ke inse kewa inge oacna sie mwe kihsac. Oasr kahs in sensen ke kahs se inge “mwe kihsac.” Ye masap ma ituckyang nuh sel Moses, sie mwe kihsac ma oasr ma kuluk kac tiac ahkinsewowoye God. (Leviticus 22:18-20) In oacpacna, fin fohkfohk mwe kihsac luhn sie mwet Christian ke orekma in kuhlwacnsap lal uh, God el ac tiac eis. Tuhsruhktuh, ma inge ac sikyak fuhkah?\n6, 7. Mwet Christian se ac ahkfohkfohkye mahnol fuhkah? Ac ma kuluk fuhkah kuh in tuhkuh kac?\n6 Paul el ahkkweye mwet Christian fin acn Rome: “Kowos in tiac pac sang lahn monuwos nuh ke ma kuluk.” El oacyacpac fahk: “Uniyac orekma kuluk lowos.” (Rome 6:12-14; 8:13) Meet kuhtuh ke lwacta se inge, el tuh sang mwe puhpuhlyuck nuh ke ‘orekma luhn mahno’ inge. El fahk ma inge nuh ke orekma kuluk luhn mwet uh: “Inwacluhlos tihngtihngi ke selngawi ac mwen. Niaclos sa in ahksohrohrye srah.” “Wacngihn sahngweng sin God oan ye muhtahlos.” (Rome 3:13-18, BMK) Sie mwet Christian el ahkfohkfohkye mahnol el fin orekmakihn lah in mahnol nuh ke orekma na kuluk. Ke sie mwe puhpuhlyuck, fin sie mwet Christian ke pacl inge el sulaclah elan liyeyuck ma kuluk oacna petsac fohkfohk kuh liyeyuck ahkmas upac, oacpacna elan “sang [muhtahl] nuh ke ma kuluk” ac el ahkfohkfohkye mahnol nohfohn. Kuhtwena orekma kuh inkacnek in alu lal ac fah oacna sie mwe kihsac ma tiac muhtahl ma God el tiac insewowo kac. (Deuteronomy 15:21; Sie Peter 1:14-16; Luo Peter 3:11) Ma na upac se pa inge nuh sin sie mwet suc sulaclah in engankihn mwe ahkengan ma tiac wo kuh tiac nwacsnwacs!\n7 Arlac kahlwem lah sulaclah luhn sie mwet Christian nuh ke mwe ahkengan lal uh yohk srihpac. Ke ma inge, kuht ke sulaclah mwe ahkengan ma ac ahkkweye ac tiac ahkfohkfohkye orekma in kuhlwacnsap lasr nuh sin God uh. Lwelah kuht in sramsramkihn ingena lah kuht ac akihlen fuhkah inmahsrlon mwe ahkengan wo ac ma kuluk.\n“KWASE MA KULUK”\n8, 9. (a) Mwe ahkengan uh ac kuh in kihtakatwelihk nuh ke ip luo fuhkah? (b) Kain in mwe ahkengan fuhkah kuht enenuh in fahsr liki? Ac efuh?\n8 Kain in mwe ahkengan uh ac kuh in kihtakatwelihk nuh ke ip luo. Sie ip an ma nuh ke mwe ahkengan ma mwet Christian uh ac enenuh na pwacye in fahsr liki; ma se sahyac an pa nuh ke mwe ahkengan ma mwet Christian uh enenuh in nuhnkaclah ahkwoyac meet fin wo kuh tiac. Kuht kuh in muhtwacwacack ke ip se meet an, mwe ahkengan ma mwet Christian uh enenuh in fahsr liki.\n9 In fal nuh ke ma ahkkahlwemyeyuck ke Sapta 1 ah, kuhtuh sin mwe ahkengan inge kahlwem lah mwe sruhngwacyuck in oacna ke ahkkahlwemyeyuck in Bible uh. Ke sie mwe puhpuhlyuck, srihke nuhnkuh nuh ke Web site wekuhnacng movie, program ke TV, ac kain in on ma nwacnwaclah ke kain in orekma suhlallacl, inutnut kuh ma oasr petsac fohkfohk kac kuh ahkkweye orekma fohkfohk. Ke srihpen kain in mwe ahkengan kuluk inge oreklac in oraclah muh wona orekma pucspucs ma kuhnahoslah masap kuh kahs in kahsruh luhn Bible uh, mwet Christian uh enenuh in fahsr liki ma inge. (Orekma 15:28, 29; Sie Corinth 6:9, 10; Fwackyuk 21:8) Ke kom fahsr liki kain in mwe ahkengan fohkfohk inge, kom ahkpwacyeye nuh sin Jeova lah kom “kwase ma kuluk” ac “forlah liki ma kuluk” pacl nuhkewa. Ke inkacnek se inge, oasr “luhlahlfongi pwacye” lom.—Rome 12:9; Psalm 34:14; Sie Timothy 1:5.\n10. Kain in nuhnak fuhkah kuht enenuh in sensenkihn ke mwe ahkengan uh? Ac efuh?\n10 Tuhsruhktuh sahp, oasr mwet suc puhla muh wacngihn na ma kuluk kac eltahl fin liyeyuck petsac ma ahkkahlwemye ohiyac fohkfohk ac orekma in kosro. Eltahl nuhnkuh, ‘Nga finne liye ma inge ke movie kuh ke TV, wacngihn pacl se nga ac muh oruh kain in ohiyac inge.’ Kain in nuhnak se inge arlacna kuhtasrihk ac mwe sensen. (Riti Jeremiah 17:9.) Kuht fin luhngse liye kain in ma ma Jeova el sruhnga, yac kuht ‘kwase na pwacye ma kuluk’? Kuht fin sikaleni in liye, lohng kuh riti ma kuluk, nuhnak ac puhlakihn wo lasr uh ac tilac orekma. (Psalm 119:70; Sie Timothy 4:1, 2) Kain in orekma inge ac kuh in ahkkulukyelah orekma lasr kuh nuhnak lasr ke orekma kuluk luhn mwet sahyac uh.\n11. Meac Galatia 6:7 ahkpwacyeye ke mwe ahkengan uh?\n11 Ma inge sikyak tari. Oasr mwet Christian ma oruh orekma in kosro ke srihpen mwe ahkengan ma eltahl kwacna liye uh. Eltahl lotwelah ma inge tukun eltahl sun ma upac lah “kuhtwena ma sie mwet el tahknelihk, el fah oacyacpac kosrwacni.” (Galatia 6:7) Tuhsruhktuh, mwet uh tiac enenuh in sun mwe ahsor. Kom fin tahknelihk ahkwoyac ke nuhnak lom an ma wo ac ma nwacsnwacs, na kom ac fah kosrwacni mwe insewowo ke moul lom an.—Liye pohk se inge “ Mwe Ahkengan Fuhkah Nga Ac Sulaclah Uh?”\nMWE AHKENGAN FUHKAH NGA AC SULACLAH UH?\nKahs in kahsruh luhn Bible: “Kwase ma kuluk, ac sruokyac kuh ma wo.”—Rome 12:9.\nYac God el ac engan sihk fin . . .\nkahs ke on ma nga lohng uh ahkfohkfohkye nuhnak luhk uh?—Sie Corinth 6:9, 10.\nnga etahi orekma ac kahs kuluk luhn mwet ke movie ma nga sulaclah in liye uh?—Luke 6:40.\nnga sulaclah in sritaclkihn video game ma oruh nga in etahi kuh srihke in luhmahlah orekma suhlallacl kuh orekma kuhpahtol luhn mwet kuluk?—Psalm 11:5, 7.\noakwuck ma nga orekmakihn in sulaclah mwe ahkengan luhk uh siena liki oakwuck ma nga luti nuh sin mwet sahyac uh?—Rome 2:21.\nSULACLAH LUHN KAIS SIE MWET IN FAL NUH KE KAHS IN KAHSRUH LUHN BIBLE\n12. Meac Galatia 6:5 ahkuhtweyac ke mwe ahkengan uh? Ac mwe kahsruh fuhkah oasr yohrohsr in oruh sulaclah lasr sifacna?\n12 Ke pacl inge, lwelah kuht in sramsramkihn ip se ahkluo ke mwe ahkengan ma wacngihn kahs in lain kuh kahs in ahkkweye kac ke Kahs luhn God uh. Ke kais sie mwet Christian sule kain in mwe ahkengan inge, el enenuh in sifacna sulaclah lah ma fuhkah el liye muh wo ac nwacsnwacs uh. (Riti Galatia 6:5.) Tuhsruhktuh, ke pacl se kuht enenuh in oruh sulaclah lasr uh oasr mwe kahsruh nuh kac. Oasr kahs in kahsruh kuh mwe luti sramteack ke ma pwacye in Bible, ac ma inge ac kahsre kuht in kahlwem ke nuhnak luhn Jeova. Ke kuht lohacng nuh ke kahs in kahsruh inge, kuht ac fah kuh in akihlen ‘ma Leum el luhngse kuht in oruh’ in ma nuhkewa, weacng sulaclah lasr nuh ke mwe ahkengan.—Ephesus 5:17.\n13. Meac ac fah mokle kuht in fahsr liki mwe ahkengan ma ac kuh in ahktoasrye insiacn Jeova?\n13 Ma na kahlwem se lah kapkapack luhn mwet Christian nuhkewa ke etwacack nuh ke ma wo ac ma kuluk uh tiac oacna sie. (Philippi 1:9) Sahyen ma inge, mwet Christian uh akihlen lah tiac oacna sie sulaclah luhn mwet nuhkewa ke ip se inge. Ke srihpac se inge, kuht tiac kuh in nuhnkuh muh sulaclah luhn mwet Christian nuhkewa uh ac oacna sie. Finne ohinge, kuht fin lwelah kahs in kahsruh luhn God in kol nuhnak lasr ac insiacsr, kuht ac fah arlacna kwacfeacng in fahsr liki kuhtwena mwe ahkengan ma ac kuh in ahktoasrye insiacn Jeova.—Psalm 119:11, 129; Sie Peter 2:16.\n14. (a) Meac sie ma kuht enenuh in nuhnkuh kac ke pacl se kuht oruh sulaclah lasr nuh ke mwe ahkengan? (b) Kuht ac fihliyac fuhkah ma nuhkewa ma kuhpahsr nuh ke alu lasr nuh sin Jeova uh in pa yohk srihpac emeet ke moul lasr uh?\n14 Ke pacl se kom oruh sulaclah lom nuh ke mwe ahkengan uh, oasr pac sie ma yohk srihpac ma kom enenuh in nuhnkuh: pacl lom an. Kain in mwe ahkengan ma kom oruh uh ahkkahlwemye ma wo sum uh ac pacl ma kom sislah ke mwe ahkengan lom ingacn ahkkahlwemye ma ma yohk srihpac nuh sum uh. Ahok, nuh sin mwet Christian, ma kuhpahsr nuh ke alu laltahl nuh sin God uh pa yohk srihpac emeet uh. (Riti Matthew 6:33.) Pwacnacng, meac kom kuh in oruh tuh kom in fihliyac ma nuhkewa ma kuhpahsr nuh ke alu lom nuh sin Jeova uh in pa yohk srihpac emeet ke moul lom uh? Mwet sap Paul el fahk: “Ke ma inge kowos in liyacacng ohiyen moul lowos. Nikmet moul oacna mwet nihkihn, a kowos in moul oacna mwet lahlmwetmwet. Molwelah pacl.” (Ephesus 5:15, 16) Kom fin oakiyac lusen pacl ma kom ac srelah in oruh mwe ahkengan lom an, ma inge ac fah kahsre kom in oraclah pacl ma enenweyuck nuh ke “ma suc arlacna wo” ac yohk srihpac uh, kuh orekma ma ac ahkkweye moul in Christian lom an.—Philippi 1:10.\n15. Efuh kuh wo kuht in taran ke mwe ahkengan ma kuht sulaclah in oruh uh?\n15 Sie pac ma wo uh pa in taran ke mwe ahkengan ma kom sulaclah in oruh ingacn. Meac kalmen ma inge? Sifwil pac nuhnkuh ke acpuhl sac. Kom fin sruhnga in tahfonglac kanglah acn se ma kuluklac kac an, wo kom in suhpuhklah kuhtuh acn wo ma rauneack acn se ma kuluklac kac ingacn. In oacpacna, wo kom in taran ke sulaclah lom nuh ke mwe ahkengan. Sie mwet Christian lahlmwetmwet el ac fahsr liki kuhtwena mwe ahkengan ma arlac kahlwem lah kuhnahoslah kahs in kahsruh ke Bible uh. Ac oacyacpac kain in mwe ahkengan ma el luhman ahlohloh kac kuh ma luhman oasr kais kuhtuh ip kac ma ac kuh in ahkkulukye fototo lal nuh sin Jeova. (Soakas 4:25-27) Kom fin ukwe ahkwoyac kahs in kahsruh nuhkewa luhn Bible uh, pa ingacn ma ac kahsre kom uh.\nNUHNKUH KE “MA SUC NWACSNWACS”\nKe kuht orekmakihn kahs in kahsruh luhn God ke pacl ma kuht oruh sulaclah lasr nuh ke mwe ahkengan uh, ma inge karihngihn kuht liki kuhtwena mwe sensen nuh ke fototo lasr nuh sin Jeova\n16. (a) Kuht ac ahkkahlwemye fuhkah lah nuhnak luhn Jeova ke ma wo ac ma kuluk uh oasr yohrohsr? (b) Kom ac oruh fuhkah kom in pahlah in orekmakihn kahs in kahsruh ke Bible uh ke moul lom an?\n16 Ke pacl se sie mwet Christian pwacye el oruh sulaclah lal nuh ke mwe ahkengan uh, ma se emeet el ac nuhnkuh kac uh pa meac nuhnak luhn Jeova kac. Bible uh ahkkahlwemye puhlakihn ac oakwuck fuhlwact luhn Jeova. Ke sie mwe puhpuhlyuck, Tohkohsrah Solomon el suhmuhslah ke kuhtuh sin ma ma Jeova el sruhnga uh, oacna “loh kikiacp, po suc ahksohrohrye srahn mwet wacngihn mwacta, sie inse suc kihnacack pwacpa kuluk, niyac suc sa in kahsruhsr nuh ke ma kuluk.” (Soakas 6:16-19) Meac nuhnak luhn Jeova uh ac oruh nuh ke nuhnak lom an? Mwet sihm luhn psalm el kwacfe mwet suc luhngse Jeova in “kwase ma kuluk.” (Psalm 97:10) Sulaclah lom nuh ke mwe ahkengan uh enenuh in ahkkahlwemye lah kom sruhnga na pwacye ma Jeova el sruhnga uh. (Galatia 5:19-21) Esam pac lah ma kom oruh ke pacl kom muhkwena uh, ahkkahlwemye lah mwet fuhkah na pwacye se kom uh. (Psalm 11:4; 16:8) Pwacnacng, kom fin luhngse na pwacye in etahi puhlakihn luhn Jeova ke ma wo ac ma kuluk, kom ac oruh sulaclah lom an in fal nuh ke kahs in kahsruh ke Bible pacl nuhkewa. Kom fin oruh ma inge, kom ac pahlah in orekmakihn ke moul lom an.—Luo Corinth 3:18.\n17. Meet liki kuht sulaclah mwe ahkengan se, kihsen siyuck fuhkah kuht enenuh in siyuck sesr sifacna?\n17 Meac pac kom kuh in oruh in etuh na pwacye lah sulaclah lom ke mwe ahkengan uh fal nuh ke nuhnak luhn Jeova? Nuhnkuh ke kihsen siyuck se inge, ‘Ma inge ac kahsreyuc fuhkah kuh ahkkulukye fuhkah fototo luhk nuh sin Jeova uh?’ Ke sie mwe puhpuhlyuck, meet liki kom sulaclah movie kuh petsac mukwikwi ma kom ac liye uh, siyuck sum sifacna, ‘Koanon movie se inge ac kahsruh fuhkah kuh ahkkulukye fuhkah nuhnak ac puhlakihn luhk uh?’ Lwelah kuht in nuhnkuh lah kahs in kahsruh fuhkah luhn Bible uh kuht kuh in orekmakihn.\n18, 19. (a) Kahs in kahsruh in Philippi 4:8 inge, ac kahsre kuht fuhkah in liye fin mwe ahkengan lasr uh wo na pwacye? (b) Meac kuhtuh pac kahs in kahsruh ke Bible ma ac kuh in kahsre kom in sulaclah mwe ahkengan wo? (Liye footnote.)\n18 Sie sin kahs in kahsruh ma yohk srihpac uh kuh in konweyuckyak in Philippi 4:8. El fahk: “Pacl nuhkewa kowos in nuhnkuh ke ma suc wo ac suc fal in kaksakihnyuck: ma suc pwacye, ma suc yohk srihpac, ma suc suwohs, ma suc nwacsnwacs, ma suc ohi, ac ma suc pwengpweng wo.” Paul el tiac sramsramkihn mwe ahkengan, a el sramsramkihn ma insiacsr nuhnkuh yohk kac uh, ma enenuh in ahkinsewowoye God. (Psalm 19:14) Tuhsruhktuh, kahs lal Paul inge kuh pac in orekmakihnyuck nuh ke sulaclah lasr nuh ke mwe ahkengan. Fuhkah?\n19 Siyuck sum sifacna, ‘Yac sulaclah luhk nuh ke movie, video game, on, ac kuhtuh pac kain in mwe ahkengan sahyac uh nwacklah nuhnak luhk uh ke “ma suc nwacsnwacs”? Ke sie mwe puhpuhlyuck, tukun kom liye movie se, kain in ma fuhkah sremlah ke nuhnak lom an? Ma ingacn fin wo, nwacsnwacs ac mwe ahkkweye, na kom etuh lah mwe ahkengan ingacn wo na pwacye. Tuhsruhktuh, fin movie se kom liye ingacn oruh kom in nuhnkuh ke ma tiac nwacsnwacs, na mwe ahkengan ingacn tiac wo ac mwe sensen yohk. (Matthew 12:33; Mark 7:20-23) Efuh? Mweyen kom fin nuhnkuh ke ma suc tiac nwacsnwacs, ma inge ahkkulukye inse mislac lom, wekuhnacng nuhnak ac puhlakihn wo lom ma ahkpahyeyuck ke Bible. Ma inge ac oacyacpac kuhnahoslah fototo lom nuh sin God. (Ephesus 5:5; Sie Timothy 1:5, 19) Ke srihpen kain in mwe ahkengan inge ac kuh in ahkkulukye kom, kwacfeacng in fahsr liki. * (Rome 12:2) Kwacfeacng in oacna mwet sihm luhn psalm suc puhruhe nuh sin Jeova ohinge: “Furohklah muhtuhk liki ma lusrohngtwen.”—Psalm 119:37.\nMeet liki mwet Christian se oruh sulaclah lal nuh ke sie mwe ahkengan, el ac siyuck sel sifacna\nMa inge ac ahkkulukye kuh kahsruh fototo luhk nuh sin God uh fuhkah?\nMa inge ac ahkkulukye kuh kahsreyuc fuhkah?\nMa inge ac ahkkulukye kuh kahsruh mwet sahyac uh fuhkah?\nNUHNKUH KE MA AC WO NUH SIN MWET SAHYAC UH\n20, 21. Sie Corinth 10:23, 24 kuhpahsr fuhkah nuh ke sulaclah lasr ke mwe ahkengan ma wo uh?\n20 Paul el fahk sie kahs in kahsruh na yohk srihpac in Bible ma enenuh pac in nuhnkeyuck ke sie mwet el oruh sulaclah lal sifacna. El fahk: “Tiac ma nuhkewa wo, ac tiac ma nuhkewa mwe muhsaheack mwet uh. Wacngihn sie mwet in suk ma ac wo nuh sel sifacna, a elan suk ma ac wo nuh sin mwet ngiac.” (Sie Corinth 10:23, 24) Kahs in kahsruh se inge kuhpahsr fuhkah nuh ke sulaclah lasr nuh ke mwe ahkengan ma wo? Kom enenuh in siyuck sum sifacna, ‘Mwe ahkengan se nga sulaclah in oruh inge ac kahsruh fuhkah kuh ahkkulukye fuhkah mwet sahyac uh?’\n21 Nuhnak ac puhlakihn lom uh ac kuh in lwelah kom in engankihn kuhtuh mwe ahkengan ma kom liye muh “wo” kuh fal uh. Tuhsruhktuh, kom fin akihlen lah oasr mwet lili suc nuhnak ac puhlakihn laltahl uh ac tiac lwelah eltahl in oruh ma inge, na sahp kom ac kuh in sulaclah in tiac oruh. Efuh? Mweyen kom ac tiac luhngse in oacna ma Paul el fahk inge, “orekma kuluk lain mwet Christian wiyowos” kuh finne “orekma kuluk lain Christ” ke srihpen kom oruh upac nuh seltahl in sruokyacna oaru laltahl nuh sin God. Nuhnkuh yohk ke kahs in sensen inge: “Tiac oruh kuhtwena ma suc ac ahktihkuclkuclye mwet wiyowos in luhlahlfongi.” (Sie Corinth 8:12; Rome 14:13) Mwet Christian pwacye ke pacl inge uh lohng kahs in kahsruh lal Paul inge ke eltahl fahsr liki mwe ahkengan ma luhman “wo” tuhsruhktuh tiac “muhsaheack.”—Rome 14:1; 15:1.\n22. Efuh kuh mwet Christian uh akihlen nuhnak luhn mwet lili ke eltahl oruh sulaclah laltahl sifacna uh?\n22 Tuhsruhktuh, oasr pac sie inkacnek ma kuht kuh in nuhnkuh kac ma ac wo nuh sin mwet sahyac uh. Sie mwet Christian suc nuhnak ac puhlakihn lal uh tiac lwelah elan oruh kais kuhtuh ma, el tiac enenuh in pahtok mwet lili wiyacl uh in ukwe nuhnak ac puhlakihn lal nuh ke mwe ahkengan ma el nuhnkuh muh fal uh. El fin oruh ohinge, na el oacpacna sie mwet suc kahsruhsr ke inkacnek uh ac sapkihn mwet nuhkewa suc weluhl kahsruhsr ke inkacnek soko inge in ukwe muhiyacn kahsruhsr lal uh. Ma inge tiac fal in orek. Oasr mwet suc nuhnak ac puhlakihn la uh ac tiac lwelah eltahl in oruh kais kuhtuh ma. Tuhsruhktuh, ke srihpen luhngse luhn mwet se inge oacna sie mwet Christian, el suhnakihn mwet lili wiyacl ke nuhnak laltahl nuh ke mwe ahkengan ma tiac oacna nuhnak lal uh. Ac mwe ahkengan inge srackna fal nuh ke kahs in kahsruh ke Bible nuh sin sie mwet Christian. Ke inkacnek se inge, el lwelah ‘nuhnuhnkuh wo lal in kahlwem nuh sin mwet nuhkewa.’—Philippi 4:5, NW; Ecclesiastes 7:16.\n23. Kom ac etuh fuhkah lah kom sulaclah mwe ahkengan ma wo uh?\n23 Ke kahs fototo, kom ac etuh fuhkah lah kom sulaclah mwe ahkengan ma wo uh? Fahsr liki kuhtwena mwe ahkengan ma kahlwem lah oasr orekma fohkfohk kac ma ahkkahlwemyeyuck ke Kahs luhn God muh mwe sruhngwacyuck. Ukwe kahs in kahsruh ke Bible ma kuh in orekmakihnyuck nuh ke kain in mwe ahkengan ma tiac sihmlac kahlwem in Bible uh. Fahsr liki mwe ahkengan ma ahkkulukye nuhnak ac puhlakihn lom an ac fuhlweack kuhtwena mwe ahkengan ma ac kuh in ahktihkuclkuclye mwet sahyac, yohkna mwet lili wiyom uh. Lwelah sulaclah lom an in oruh ma inge in sang kaksak nuh sin God ac in karihngihn kom ac sucu lom an ke luhngse lal uh.\n^ par. 19 Kuhtuh pac kahs in kahsruh ke mwe ahkengan uh kuh pac in konweyuckyak in Soakas 3:31; 13:20; Ephesus 5:3, 4; ac Colossae 3:5, 8, 20.


Sunday(5/10): Ngun Sefanna, Mwe Sang Puspus - Word Of Knowledge | USA\nBy Pastor Takeo Likiaksa\nSifac: “Ngun Sefanna, Mwe Sang Puspus”\nMwe Read: 1 Corinth 12: 1-11\nPastor Takeo Likiaksa\nOasr na fos ke nunak lun mwet in Church in pacl sac ke mwe sang ke Ngun sahp ma pacna ke sasu lun Church Corinth. Mwe sang puspus ma Ngun sang nu sin kais sie ma in sang musaehk ku kasru mwet in Church ku mwet lulalfongi. Mwe sang inge tia oana sie. Ac mwe sang inge sie tia yok sripa liki ma sahye ah.\nMet liki Paul el oakiya Church in an we, elos mwet pagan alu nuke ma srulala, ac tia etu ke God. Na orekmakinyen mwe sang lalos inge tia musaheack ac orala oasr fos ac srisrielik lun mwet in Church. Oracla in oasr amei, srisri ac asrungai. Kut enenu in tia orekmakin mwe sang lun Ngun ma oasr in kut in ekulla ma wo ac paye ac furok in wi nunak lasr sifacna.\nMwet nukewa ku in fahk mu el luti ke kahs lun God. Ac kut etu pac lah faclu sessesla ke mwet luti suhtuh puspus. Paul el se nu sesr sie ouiya ma kut ku in akilen lah mwe luti lalos paye. Ac lah elos luti wi fahk lah Christ el Leum.\nMwe sang lun God nu sesr ma ac kasre kut. Paye lah kut tia ku in liye ngun ke mutasr. Ac orekma wowo ma ngun ikasla nu sesr in oru, ac ku in pwentuki mwet uh in liye Christ in kut. Kut enenu ngun lun God in kasre kut, kol kut in oru ma kunasr nu sin Christ. Ngun kasre kut in acse lahlmwetmet ac etwacack tuku ke ngun sac na. Tu lalmwetmet tuku lung me ac etwacack ma mwet se eis ke el lutlut.\nOasr lupan lulalfongi lun mwet nukewa tia oana sie. Kut readi ke chapter 14 ke John mutwacwacack read ke fus 12 lah ke sripen lulalfongi lun mwet uh elos ku in akkeyala mas ke ku lun Christ orekma in elos. Kutu akmusrala sin God ke elos prey na mwet mas elos kwelac.\nPaul el inge tafwela in sramsram ke mwe sang lun ngun ke ku in orek mwenmwen ac nu sin kutu in fahkak kahs lun God. Ku in lumweyuk nuke ouiya se Moses el oru kof ah ekla nuke srah Infacl Nile, kuh fahsrelik kof ke Meoa Sruhsra yen mesis. Oayapa Ma sumusla fahk kaclos su ku in fahkak ke ma ac fah sikyak ke pacl fahsru pa nuke mwet pahlu. Oasr pacna mwet ma ngun sang ku nu se in sramsram ke lohuh (speaking in tongues) ku sramsram ke kahs lun lupufan (1 Corinth 13:1). Mwe sang inge ma itukyang sin God nu selos suh el sulala.\nMwe sang lun Ngun ma God el acsot nu sum, esam ma kom in orekmakin in akinsewowoye mwet nukewa. Oasr kain in mwe sang puspus tia oana sie, tu ma in sang muhsaheack monin Christ pa Church lal. Lela kut kais sie in orekmakin mwe sang lun Ngun nu sesr uh in kasru sie sin sie ac yok nu in akkweye ac in tia kunaosla sie sin sie.\nKut enenu in akkalemye lah oasr kena lasr in eis mwe sang lun ngun, ac kut in orekmakin nuke sripac lun God ac tia nu sesr sifacna. Wo kut in orekmakin mwe sang lasr kais sie in kasru mwet, a kut in tia okanla ku pikinyac. Oana ke on soko ah fahk uh, “Oaru na in oru ma srisrik kunas”. Ku kahs ke soko pa on sahye.. Talent lom nikmet pihkin fahkwelik, kasru mwet, luti, akwo mwet, akenganye… Kom fah eis engan lom pacl se tok\nPrevPreviousSaturday (5/9): Mwe Sang Ma Museak Church\nNextMonday (5/11) Sifac: Sramsram Ke Pusra SefannaNext


BIBLE MUTAL LUO SAMUEL 1\nBook Se Akluo Ke\nTukakinyen Book Se Akluo Ke SAMUEL\nBook Se Akluo Ke Samuel tafwela Book Se Meet Ke Samuel in sramsramkin pacl David el tokosra fin acn Judah layen eir (chapter 1–4), ac tok fin facl sac nufon, weang Israel nu epang (chapter 5–24). Book se inge arulana akkalemye ke ouiyen oakwuk lal David in akyokye tokosrai lal, ac ke pacl in alein lal nu sin mwet lokoalok lal in acn sac, oayapa in lain ku su tuku saya me. Ma kalem kacl David uh pa yohk lulalfongi ac moniyuk lal nu sin God, oayapa el sie su ohi yurin mwet lal. Tusruktu, kutu pacl uh el ku in oru ma upa ac sulallal nu sin mwet uh in suk ma ac wo nu sel sifacna. Finne ouinge, ke pacl se Nathan, mwet palu lun Leum God, el akkalemye nu sel ma koluk lal, na David el auliyak ac inse pusisel in eis kalya su Leum God El sang nu sel.\nMoul lal David, oayapa orekma yohk el orala, arulana pwengpeng yurin mwet Israel, pwanang in pacl tok ke elos sun ma upa nu selos, ac suk tuh in sifilpa oasr sie tokosra lalos, elos kena tuh in siena sin “tulik natul David.” Kalmac, elos lungse tuh sie sin fita lal David in leum faclos, su ac fah oana el.\nDavid el leum fin acn Judah 1:1—4:12\nDavid el leum fin Israel nufon 5:1—24:25\na. Tafun pacl meet lal 5:1—10:19\nb. David ac Bathsheba 11:1—12:25\nc. Mwe lokoalok ac pacl upa 12:26—20:26\nd. Tafun pacl tok lal 21:1—24:25\nDavid El Etauk Ke Misa Lal Saul\n1 Tukun Saul el misa, David el foloko ke el tuh kutangla mwet Amalek, na el muta in acn Ziklag ke len luo. 2 Ke len toko ah, mwet fusr se tuku liki nien aktuktuk lal Saul. El tuh seya nuknuk lal ac sang fohkfok nu fin sifal in akkalemye asor lal. El som nu yorol David ac srimi nwe infohk uh in akfulatyal. 3 David el siyuk sel, “Kom tuku ya me?”\nEl topuk, “Nga kaingla liki nien aktuktuk lun mwet Israel.”\n4 David el fahk, “Fahk nu sik lah mea sikyak.”\nNa el topuk, “Mwet mweun lasr ah kaingla liki mweun ah, ac pukanten mwet lasr anwuki. Saul ac Jonathan wen natul, wi pac misa.”\n5 Na David el fahk, “Kom etu fuka lah Saul ac Jonathan misa?”\n6 El topuk, “Nga tuh muta Fineol Gilboa, ac nga liye ke Saul el fungyang nu fin osra natul ah, na chariot ac mwet kasrusr fin horse lun mwet lokoalok ah apkuranyang nu yorol. 1:6–10; 1 Sam 31:1–6; 1 Chr 10:1–6 7 Na el forma twe liyeyuyak, ac el pangonyu. Na nga fahk, ‘Mea?’ 8 Na el siyuk lah su nga uh, na nga fahk lah nga mwet Amalek. 9 Na el fahk, ‘Fahsru ac uniyuwi! Nga arulana kineta, ac nga apkuran in misa.’ 10 Ouinge nga kalukyang nu yorol ac unilya, mweyen nga etu lah el ac na misa na el fin putatyang nu fac. Na nga eisla tefuro lal liki sifal, ac mwe naweyuk ke paol, pa nga use nu sum inge.”\n11 David el arulana asor ac seya nuknuk lal, ac mwet lal nukewa oru oapana. 12 Elos asor ac tung ac eoksra nwe ke ekela kacl Saul ac Jonathan, oayapa ke Israel, mwet lun LEUM GOD, mweyen arulana pukanten mwet anwuki ke mweun ah.\n13 Na David el siyuk sin mwet fusr se su use pweng se inge nu sel, “Kom mwet ya?”\nEl topuk, “Nga mwet Amalek, tusruktu nga muta facl sum uh.”\n14 David el siyuk sel, “Kom ku tia sangeng in uniya tokosra se su sulosolla sin LEUM GOD?” 15 Na David el pangonma sie mwet lal ac fahk, “Unilya!” Ac mwet sac sringilya mwet Amalek sac, ac el misa. 16 Ac David el fahk nu sin mwet Amalek sac, “Misa lom ma sum sifacna. Kom sifacna sot mwatum ke kom fahkak lah pwaye kom uniya sie su LEUM GOD El sulela in tokosra.”\nDavid El Eoksra Kacl Saul Ac Jonathan\n17 David el onkakin on in eoksra se inge kacl Saul ac Jonathan, 18 ac el sapkin in lutiyuk nu sin mwet Judah. (Simla tari in Book in Jashar.) Jos 10:13\n19 “Fin tohktok lun Israel, mwet kol lasr misa we!\nMwet mweun pulaiklana lasr elos ikori we!\n20 Nimet fahkak nu in acn Gath,\nKu ke inkanek in Ashkelon.\nNimet oru tuh mutan Philistia in pwar;\nNimet lela tuh an nutin mwet pegan in enganak.\n21 “Lela in wangin af ku aunfong putat nu fin tohktok Gilboa;\nLela in wangin fokin ima we pacl nukewa!\nMwe mwekin se lah mwe loang lun mwet pulaik lasr in oan we;\nMwe loang lal Saul tia sifil mosrweyuk.\n22 Pisr natul Jonathan uniya mwet lokoalok puspis,\nOsra natul Saul tia etu pakoten —\nSringilya mwet fokoko, ac uniya mwet lokoalok.\n23 “Saul ac Jonathan, wolana ac saok;\nTukeni ke moul, tukeni ke misa;\nMui liki eagle, fokoko liki lion.\n24 “Mutan Israel, kowos in mwemelil kacl Saul!\nEl nukumkowosyang ke nuknuk srusra yohk molo,\nAc nawekowos ke mwe yun ac gold.\n25 “Mwet mweun pulaik ikori tari,\nAnwuki elos ke mweun.\nJonathan el misa oan fin tohktok uh.\n26 “Nga arulana asor keim, Jonathan, ma lik;\nKom tuh arulana saok sik!\nFuka lupan woiyen lungse lom nu sik,\nWo liki lungse lun sie mutan.\n27 “Mwet mweun pulaik ikori tari,\nMwe mweun natulos sisila ac wanginla sripa.”\n1:6 1:6–10; 1 Sam 31:1–6; 1 Chr 10:1–6\n1:18 Jos 10:13